Ben Roberts-Smith

Benjamin «Ben» Roberts-Smith (født 1. november 1978 i Perth) er en høyt dekorert australsk soldat. Korporal Roberts-Smith er en av fire mottagere av Victoriakorset for Australia og er også tildelt Medal for Gallantry, noe som gjør han til Australias høyest dekorerte borger.

 Bakgrunn 
Ben Roberts-Smith er fra Perth i delstaten Vest-Australia. Han er sønn av generalmajor Len Roberts-Smith, som har vært høyesterettsdommer i delstaten og leder av Vest-Australias Corruption and Crime Commission. Broren Sam Roberts-Smith er operasanger.

 Tjeneste 
Roberts-Smith gikk i 1996 inn i den australske hæren. Han tjenestegjorde opprinnelig som infanterisoldat i 3rd Battalion, Royal Australian Regiment. I 1999 deltok han i INTERFET, som ble sendt til Øst-Timor for å stabilisere situasjonen der i påvente av  en FN-styrke.

I 2003 begynte han trening i Special Air Service Regiment (SASR). Med SASR ble han i 2004 sendt til Fiji og tjenestegjorde i 2005 og 2006 i Irak. I 2006 ble hans avdeling satt inn i krigen i Afghanistan, dit han igjen ble sendt på oppdrag i 2007, 2009 og 2010.

 Utmerkelser 
miniatyr|Korporal Roberts-Smiths medaljespenne slik den var sammensatt i desember 2011. Victoriakorset for Australia ses lengst til venstre, etterfulgt av Medal for Gallantry og Australian Active Service Medal med spennene «EAST TIMOR», «ICAT» og «IRAQ 2003». Deretter kommer INTERFET-medaljen, Afghanistan Medal, Iraq Medal, Australian Defence Medal, FN-medaljen for UNAMET og til sist NATO-medaljen i versjon Non-Article 5 med spenne «ISAF».
Korporal Roberts-Smith ble i 2011 tildelt Victoriakorset for Australia for innsats 11. juni 2010 under harde kamper mot Taliban-styrker i Shah Wali Kot-distriktet i Kandahar-provinsen i Afghanistan.«SAS digger awarded VC for taking on Taliban», Sydney Morning Herald, 23. januar 2011. Det var andre gang utmerkelsen ble utdelt.«Second SAS Afghan Victoria Cross for heroic charge», The Australian, 21. januar 2011. I 2006 ble Roberts-Smith hedret med Medal for Gallantry, også den for heltemodig innsats i Afghanistan.

Roberts-Smith har også mottatt Australian Active Service Medal med spennene «EAST TIMOR», «ICAT» og «IRAQ 2003», INTERFET-medaljen, Afghanistan Medal, Iraq Medal, Australian Service Medal, Dronning Elisabeth IIs diamantjubileumsmedalje, Defence Long Service Medal, Australian Defence Medal, FN-medaljen for UNAMET og NATO-medaljen i versjon Non-Article 5 med spenne «ISAF».

Avdelinger han har tjenestegjort i er videre tildelt Unit Citation for Gallantry og Meritorious Unit Citation.

 Referanser 

 Eksterne lenker 
 Corporal Benjamin Roberts-Smith, VC, MG, biografi og bakgrunn for medaljetildelinger, fra Department of Defence, Australia 
 The falling leaves of Tizak, intervju med Peter Pedersen i Wartime, nr. 57,  januar 2012

Kategori:Soldater i Australian Army
Kategori:Victoriakorset
Kategori:Personer fra Perth
Kategori:Fødsler i 1978